Nýtt kaffihús var opnað síðastliðinn sunnudag í Ólafsvík en það ber heitið Kaffi – Belgur . Það eru þær Rakel Gunnarsdóttir , Rut Einarsdóttir og Ólína Kristinsdóttir sem reka kaffihúsið sem er staðsett að Grundarbraut 2a , þar sem áður var Gilið , og er að þeirra sögn kaffihús með léttum veitingum . Nafnið segja þær tengjast Ólafi Belg landnámsmanni af svæðinu . Ætla þær stöllur að hafa opið sunnudaga til fimmtudaga frá klukkan 11 til 22 og á föstudögum og laugardögum frá klukkan 11 til 23 . Hafa þær ásamt eiginmönnum sínum unnið hörðum höndum við undirbúning undanfarið en engin starfsemi hefur verið í húsinu frá því á síðasta ári . Kaffihúsið tekur rúmlega sjötíu manns í sæti og er hægt að sitja úti sem inni og á efri hæðinni er boðið upp á frítt net fyrir þá sem það vilja . Óhætt er að segja að bæjarbúar hafi tekið opnuninni vel en að sögn Rutar var mikið að gera fyrsta daginn og margir sem lögðu leið sína til þeirra .